*დანართი*

**საბაკალავრო კვლევითი პროექტის/ნაშრომის შესრულების წესი**

ბაკალავრიატის სტუდენტი სწავლების მერვე სემესტრში ამზადებს საბაკალავრო კვლევით პროექტს/ნაშრომს (შემდგომში საბაკალავრო ნაშრომი) რომლის მოცულობა განისაზღვრება შესაბამისი პროგრამით;

საბაკალავრო ნაშრომის მიზანია მოახდინოს სტუდენტის ცოდნის სისტემატიზაცია.

საბაკალავრო ნაშრომის წინაპირობა შეიძლება იყოს ბაკალავრიატის პროგრამით გათვალისწინებული შესაბამისი პრაქტიკის, ან სხვა კომპონენტის ჩაბარება.

ნაშრომი უნდა შეიცავდეს კვლევას. მასში მოკლედ უნდა იყოს ჩამოყალიბებული კვლევის მიზანი, დასმული ამოცანა და მისი გადაწყვეტის გზები.

საბაკალავრო ნაშრომის მოცულობა უნდა შეადგენდეს არაუმეტეს 20 გვერდისა (დანართების გარეშე), ყველა გვერდი უნდა დაინომროს თანმიმდევრობით, დაუშვებელია თავისუფალი სივრცის ან გვერდის დატოვება. ტექსტი უნდა შესრულდეს A4 ფორმატის (297×210 მმ) 80 გ/მ2 სიმკვრივის ქაღალდზე, შრიფტი - Sylfaen, ზომა 12. გვერდის ნომრებისა და სქოლიოს შრიფტის მინიმალური ზომაა - 10. თავებისა და ქვეთავების დასახელებაში შეიძლება გამოყენებული იქნას უფრო დიდი ზომის შრიფტი. ნაშრომის ძირითადი ტექსტისთვის ინტერვალი არის 1.5. ტექსტი უნდა დაიბეჭდოს მხოლოდ ერთ გვერდზე. გვერდის მარცხენა მხარეს უნდა დარჩეს 30 მმ მინდორი, ხოლო დანარჩენ მხარეებზე – 20 მმ. ტექსტი უნდა დაიბეჭდოს ლაზერულ პრინტერზე ან მასთან მიახლოებული ხარისხით.

საბაკალავრო ნაშრომის ხელმძღვანელი შეიძლება იყოს ფაკულტეტის პროფესორი, ასოცირებული პროფესორი, ასისტენტ პროფესორი, ასისტენტი, უფროსი მასწავლებელი, მასწავლებელი მათ შორის მოწვეული, ემერიტუსი ან სტუ-ის დამოუკიდებელი სამეცნიერო კვლევითი ერთეულის (ინსტიტუტი, ცენტრი) დოქტორის აკადემიური ხარისხის მქონე მთავარი/უფროსი მეცნიერი თანამშრომელი ან მეცნიერი თანამშრომელი.

სტუდენტის შეფასება ხდება შუალედური და დასკვნითი (დაცვა) შეფასების ფორმებით.

საბაკალავრო ნაშრომის ხელმძღვანელი მე-8 – მე-12 კვირებში შესრულებული სამუშაოს მიხედვით აფასებს სტუდენტს (მაქსიმალური შეფასებაა 30 ქულა; მინიმალური დადებითი შეფასება - 15 ქულა) და შუალედური შეფასების ქულა შეაქვს შესაბამის უწყისში.

საბაკალავრო ნაშრომის შუალედური შეფასების სკალირებული ქულა მიიღება ფორმულით: S=6xM (ქულა), სადაც M არის საბაკალავრო ნაშრომის შუალედური შეფასების ქულა.

**შუალედური შეფასების კრიტერიუმები:**

5 ქულა - ნაშრომი სრულყოფილად არის წარმოდგენილი, მასში ჩამოყალიბებულია კვლევის მიზანი, დასმულია ამოცანა და მისი გადაწყვეტის გზა, ტერმინოლოგია გამართული და ადექვატურია;

4 ქულა - ნაშრომი სრულყოფილად არის წარმოდგენილი, მასში ჩამოყალიბებულია კვლევის მიზანი, დასმულია ამოცანა და მისი გადაწყვეტის გზა, ტერმინოლოგიაში ვხვდებით ხარვეზებს;

3 ქულა - ნაშრომში ვხვდებით ტექნიკური ხასიათის ხარვეზებს. ჩამოყალიბებულია კვლევის მიზანი, დასმულია ამოცანა, მისი გადაწყვეტის გზა არ არის მკაფიოდ წარმოდგენილი, ტერმინოლოგია დამაკმაყოფილებელია;

2 ქულა - ნაშრომი წარმოდგენილია მნიშვნელოვანი ხარვეზებით. კვლევის მიზანი, დასმული ამოცანა, მისი გადაწყვეტის გზა არ არის მკაფიოდ წარმოდგენილი, ტერმინოლოგია დამაკმაყოფილებელია;

1 ქულა - ნაშრომი არადამაკმაყოფილებელია. კვლევის მიზანი, დასმული ამოცანა, მისი გადაწყვეტის გზა არ არის მკაფიოდ ჩამოყალიბებული. ტერმინოლოგია არაზუსტია;

0 ქულა - ნაშრომი არ არის წარმოდგენილი.

სტუდენტი დასრულებულ ნაშრომს წარუდგენს ხელმძღვანელს სესიების წინა კვირაში და ემზადება დაცვისათვის. ნაშრომი ხელმძღვანელის ხელმოწერით გადაეცემა საბაკალავრო ნაშრომის დაცვის კომისიას.

სტუდენტი, რომელიც ვერ მიიღებს შუალედური შეფასებაში მინიმალურ დადებით შეფასებას ან დროულად არ ჩააბარებს დასრულებულ საბაკალავრო ნაშრომს „დოკუმენტური მასალის“ სახით, დაცვაზე არ დაიშვება.

საბაკალავრო ნაშრომს აფასებს 3 წევრისაგან შემდგარი კომისია, რომელიც მტკიცდება აკადემიური დეპარტამენტის წარდგენით დეკანის ბრძანებით და რომელშიც შეიძლება შედიოდეს პროფესორი, ასოცირებული პროფესორი, ასისტენტ პროფესორი (აგრეთვე მოწვეული), ასისტენტი, ემერიტუსი, სტუ-ის დამოუკიდებელი სამეცნიერო კვლევითი ერთეულის (ინსტიტუტი, ცენტრი) დოქტორის აკადემიური ხარისხის მქონე მთავარი/უფროსი მეცნიერი თანამშრომელი ან მეცნიერი თანამშრომელი. კომისია თავისი შემადგენლობიდან ირჩევს თავმჯდომარეს და მდივანს. კომისიის თავმჯდომარე უნდა იყოს სტუ-ის აკადემიური პერსონალი. ნაშრომის დაცვას უნდა ესწრებოდეს საბაკალავრო ნაშრომის ხელმძღვანელი. სტუდენტი ახორციელებს საბაკალავრო ნაშრომის პრეზენტაციას (10-15 წუთი), რომელსაც მოჰყვება დისკუსია (კითხვა-პასუხი). სტუდენტი დაცვის დროს უნდა პასუხობდეს დამსწრეთა მიერ დასმულ შეკითხვებს. ნაშრომის, პრეზენტაციისა და დისკუსიაში მონაწილეობის შეფასებას ახდენს კომისიის ყველა წევრი. სტუდენტის შეფასება მიიღება, როგორც კომისიის ყველა წევრის მიერ მიცემული შეფასებების საშუალო არითმეტიკული.

**დასკვნითი შეფასების (დაცვის) კომპონენტებია:**

საბაკალავრო ნაშრომის შინაარსი და გაფორმება - მაქსიმალური შეფასება 6 ქულა;

პრეზენტაცია - მაქსიმალური შეფასება 5 ქულა;

კითხვა-პასუხი - მაქსიმალური შეფასება 3 ქულა;

საბაკალავრო ნაშრომის დაცვის სკალირებული ქულა მიიღება ფორმულით: S=5xM(ქულა), სადაც M არის საბაკალავრო ნაშრომის, პრეზენტაციისა და კითხვა-პასუხის შეფასებათა ქულების ჯამი. საბაკალავრო ნაშრომის დაცვის მაქსიმალური შეფასებაა 70 ქულა, მინიმალური დადებითი შეფასება – 21 ქულა.

**დასკვნითი შეფასების კრიტერიუმებია:**

**საბაკალავრო ნაშრომის შინაარსი და გაფორმება:**

6 ქულა - ნაშრომი სრულყოფილად არის წარმოდგენილი, ჩატარებული კვლევა შეესაბამება მიზანს, სრულყოფილადაა გადაწყვეტილი ამოცანა და სწორადაა რეალიზებული გადაწყვეტის არჩეული გზა. ტერმინოლოგია გამართულია . გაფორმების ხარისხი მაღალ დონეზეა;

5 ქულა - ნაშრომი სრულყოფილად არის წარმოდგენილი, ჩატარებული კვლევა შეესაბამება მიზანს, დასმული ამოცანა გადაწყვეტილია და სწორადაა რეალიზებული გადაწყვეტის არჩეული გზა. ტერმინოლოგია გამართულია, გაფორმების ხარისხი კარგია;

4 ქულა - ნაშრომი სრულყოფილად არის წარმოდგენილი, ჩატარებული კვლევა შეესაბამება მიზანს, დასმული ამოცანა გადაწყვეტილია და თითქმის სწორადაა რეალიზებული გადაწყვეტის არჩეული გზა. ტერმინოლოგიაში ვხვდებით ხარვეზებს. გაფორმების ხარისხი მისაღებია;

3 ქულა - ნაშრომში ვხვდებით ტექნიკური ხასიათის ხარვეზებს. ჩატარებული კვლევა შეესაბამება მიზანს, დასმული ამოცანა გადაწყვეტილია არასრულად. ტერმინოლოგია დამაკმაყოფილებელია. გაფორმების ხარისხი დამაკმაყოფილებელია;

2 ქულა - ნაშრომი წარმოდგენილია მნიშვნელოვანი ხარვეზებით. ჩატარებული კვლევა სრულად არ შეესაბამება მიზანს, დასმული ამოცანა გადაწყვეტილია არასრუყოფილად. ტერმინოლოგია დამაკმაყოფილებელია. გაფორმება ხარვეზებს შეიცავს;

1 ქულა - ნაშრომი არადამაკმაყოფილებელია. ჩატარებული კვლევა არ შეესაბამება მიზანს, დასმული ამოცანა გადაწყვეტილია არასრულად. ტერმინოლოგია არაზუსტია. გაფორმება არადამაკმაყოფილებელია;

0 ქულა - ნაშრომი არ არის წარმოდგენილი.

**პრეზენტაცია:**

5 ქულა - პრეზენტაციაზე გაკეთებული მოხსენება სრულყოფილია, ტერმინოლოგია გამართულია;

4 ქულა - პრეზენტაციაზე გაკეთებული მოხსენება მისაღებია, მაგრამ ტერმინოლოგია ხარვეზებიანია;

3 ქულა - პრეზენტაციაზე გაკეთებული მოხსენება შეიცავს ტექნიკური ხასიათის ხარვეზებს;

2 ქულა - პრეზენტაციაზე გაკეთებული მოხსენება შეიცავს მნიშვნელოვან ხარვეზებს ტერმინოლოგია დამაკმაყოფილებელია;

1 ქულა - პრეზენტაციაზე გაკეთებული მოხსენება არადამაკმაყოფილებელია, ტერმინოლოგია არაზუსტია;

0 ქულა - პრეზენტაცია არ შედგა.

**კითხვა-პასუხი:**

3 ქულა - კითხვებზე გაცემული პასუხები სრულყოფილია;

2 ქულა - კითხვებზე გაცემული პასუხები შეიცავს ხარვეზებს;

1 ქულა -კითხვებზე გაცემული პასუხები ნაწილობრივ შეესაბამება დასმულ შეკითხვებს;

0 ქულა -კითხვებზე გაცემული პასუხები არაადეკვატურია, არ არის მისაღები.

სტუდენტი, რომელიც ვერ მიიღებს დაცვაზე მინიმალურ დადებით შეფასებას და/ან ჯამურად დააგროვებს 41-50 ქულა, განმეორებით დაცვაზე დაიშვება დამატებითი გამოცდების ვადებში. თუ აღნიშნული სტუდენტი განმეორებით დაცვაზე ვერ მიიღებს მინიმალურ დადებით შეფასებას (მიუხედავად ჯამურად დაგროვებული ქულებისა) ან ჯამურად ვერ დააგროვებს 51 და მეტ ქულას, საბაკალავრო ნაშრომი ხელახლა ექნება შესასრულებელი. სტუდენტს შემდეგ სემესტრში შეიძლება მიეცეს იგივე თემის შესრულების უფლება.

დაცვის შედეგები ფორმდება ოქმის სახით, რომელსაც ხელს აწერენ კომისიის თავმჯდომარე და წევრები. საბაკალავრო ნაშრომის დაცვის შეფასებას ხელმძღვანელი აფორმებს უწყისში.